
1.	A GYÓGYSZER NEVE

Tretax 5 mg tabletta
Tretax 10 mg tabletta


2.	MINŐSÉGI ÉS MENNYISÉGI ÖSSZETÉTEL

Tretax 5 mg tabletta
5 mg toraszemidet tartalmaz tablettánként.
Ismert hatású segédanyag
55,1 mg laktózt tartalmaz tablettánként.

Tretax 10 mg tabletta
10 mg toraszemidet tartalmaz tablettánként.
Ismert hatású segédanyag
110,2 mg laktózt tartalmaz tablettánként.

A segédanyagok teljes listáját lásd a 6.1 pontban.


3.	GYÓGYSZERFORMA

Tabletta.

Tretax 5 mg tabletta
Fehér, kerek, enyhén domború, 6 mm átmérőjű tabletta az egyik oldalán bemetszéssel ellátva.
A tabletta egyenlő adagokra osztható.

Tretax 10 mg tabletta
Fehér, kerek, lapos, 8 mm átmérőjű, metszett élű tabletta az egyik oldalán bemetszéssel ellátva.
A tabletta egyenlő adagokra osztható.


4.	KLINIKAI JELLEMZŐK

4.1	Terápiás javallatok

A szívelégtelenség következtében kialakult oedema és/vagy folyadékgyülem kezelése, illetve kiújulásának megelőzése.

A Tretax felnőttek számára javallott.

4.2	Adagolás és alkalmazás

Adagolás

Szívelégtelenség következtében kialakult oedema és/vagy folyadékgyülem
A terápiát naponta egyszer 5 mg toraszemiddel kell kezdeni. Általában ez a dózis a fenntartó dózis.

A napi 10 mg dózisú toraszemid-kezelés akkor indokolt, ha a szokásos napi 5 mg-os toraszemid-dózis hatása nem kielégítő.

Amennyiben a hatás továbbra sem megfelelő, a dózist naponta legfeljebb 20 mg toraszemidre lehet emelni a klinikai kép súlyosságától függően.

Megjegyzés a tabletták felezéséhez
Tretax 5 mg tabletta
A tablettát bemetszéssel felfelé egy lapos és kemény felületre kell helyezni. A tablettát a bemetszés mentén, mindkét mutatóujjal a felületre nyomva kell kettétörni.

Tretax 10 mg tabletta
A tablettát mindkét kéz mutató- és hüvelykujja közé kell fogni úgy, hogy a bemetszés felfelé nézzen, majd a hüvelykujjak lefelé irányuló nyomásával a bemetszés mentén két félre kell törni.

Különleges betegcsoportok

Idősek
Nem vonatkoznak eltérő adagolási ajánlások az idős betegekre. Azonban fiatalabb és idős betegeknél végzett, megfelelő összehasonlító vizsgálatok nem állnak rendelkezésre.

Májelégtelenség
A toraszemid ellenjavallt májkómás vagy prekómás betegeknél (lásd 4.3 pont). Májelégtelenségben szenvedő betegeknél óvatosan kell végezni a kezelést, mert a toraszemid plazmakoncentrációja megemelkedhet (lásd 5.2 pont).

Gyermekek és serdülők
A Tretax biztonságosságát és hatásosságát 18 évesnél fiatalabb gyermekek és serdülők esetében nem igazolták. A toraszemid ezért nem alkalmazható 18 évesnél fiatalabb gyermekeknél és serdülőknél (lásd 4.4 pont).

Az alkalmazás módja
Reggel, kevés folyadékkal kell lenyelni a tablettát. A toraszemid biohasznosulása nem függ az étkezéstől.

A Tretax-ot többnyire hosszan tartó kezelésként vagy az oedema mérséklődéséig alkalmazzák.

4.3	Ellenjavallatok

1. A készítmény hatóanyagával, szulfonilureákkal vagy a 6.1 pontban felsorolt bármely segédanyagával szembeni túlérzékenység.
1. Veseelégtelenség anuriával.
1. Májkóma vagy prekóma.
1. Hypotonia.
1. Hypovolaemia.
1. Hyponatraemia, hypokalaemia.
1. Jelentős vizeletürítési zavarok (pl. prosztatamegnagyobbodás miatt).
1. Szoptatás (lásd 4.6 pont).

4.4	Különleges figyelmeztetések és az alkalmazással kapcsolatos óvintézkedések

A toraszemid nem alkalmazható az alábbi esetekben:
1. köszvény;
1. szívritmuszavarok (pl. sinuatrialis blokk, 2. vagy 3. fokú AV-blokk);
1. a sav-bázis egyensúly kóros változásai;
1. egyidejűleg alkalmazott lítium-, aminoglikozid- vagy cefalosporin-kezelés;
1. a vérkép kóros eltérései (pl. thrombocytopenia vagy anaemia veseelégtelenségben nem szenvedő betegeknél);
1. nephrotoxicus anyagok okozta veseelégtelenség;
1. 18 év alatti gyermekek és serdülők.

Mivel a vércukorszint megemelkedhet, a szénhidrát-anyagcsere gondos ellenőrzése javasolt a látens vagy manifeszt diabetes mellitusban szenvedő betegeknél.
Különösen a kezelés kezdetén és az idős betegeknél kell figyelmet fordítani a beteg állapotára az elektrolitvesztés és a haemokoncentráció jeleinek észlelése érdekében.
A toraszemiddel való hosszan tartó kezelés esetén rendszeresen ellenőrizni kell az elektrolit-egyensúlyt, különösen a szérum káliumszintjét. A vércukorértékeket, a húgysav-, a karbamid-, a kreatinin- és a vér lipidszintjeit, valamint a vérképet (erythrocyták, leukocyták, thrombocyták) szintén rendszeresen ellenőrizni kell.

Segédanyagok
A készítmény laktózt tartalmaz. Ritkán előforduló, örökletes galaktózintoleranciában, teljes laktáz-hiányban vagy glükóz-galaktóz malabszorpcióban a készítmény nem szedhető.

4.5	Gyógyszerkölcsönhatások és egyéb interakciók

Nem javasolt kombinációk
A toraszemid, különösen nagy dózisú kezelés esetén, az alábbi nemkívánatos hatások fokozódásához vezethet:
Az aminoglikozid antibiotikumok (pl. kanamicin, gentamicin, tobramicin), a citosztatikus platinaszármazékok oto- és nephrotoxicus hatásai, valamint a cefalosporinok nephrotoxicus hatásai.

Toraszemiddel és lítiummal történő egyidejű kezelés esetén a lítium szérumkoncentrációja emelkedhet, emiatt a lítium hatása fokozódhat, és a nemkívánatos hatásai is fokozottan jelentkezhetnek.

Óvatosságot igénylő kombinációk
A toraszemid fokozza más vérnyomáscsökkentő gyógyszerek, különösen az ACE-gátlók hatását. Ha az ACE-gátlókat a toraszemiddel történő kezelés mellett vagy közvetlenül azt követően adják, nagymértékű vérnyomásesés következhet be.
A toraszemid által okozott káliumhiány az egyidejűleg adott digitálisz-készítmények több és súlyosabb nemkívánatos hatásához vezethet.

A toraszemid csökkentheti az antidiabetikumok hatását.

A probenecid és a nem-szteroid gyulladásgátlók (pl. az indometacin, az acetilszalicilsav) csökkenthetik a toraszemid vízhajtó és vérnyomáscsökkentő hatását.

A nagy dózisú szalicilát-terápia központi idegrendszerre gyakorolt toxikus hatását a toraszemid fokozhatja.

A toraszemid fokozhatja a teofillin hatását, valamint a kurárészerű gyógyszerek izomlazító hatását.

A hashajtók, valamint a mineralo- és glükokortikoidok fokozhatják a toraszemid által kiváltott káliumvesztést.

A toraszemid csökkentheti a katekolaminok (pl. az adrenalin, noradrenalin) érösszehúzó hatását.

Az egyidejű kolesztiramin-terápia csökkentheti a per os adott toraszemid felszívódását és így a hatását.

4.6	Termékenység, terhesség és szoptatás

Terhesség
A toraszemid terhes nőknél történő alkalmazásáról nincsenek adatok, vagy korlátozott mennyiségű adat áll rendelkezésre. Az állatokkal végzett vizsgálatok reproduktív toxicitást igazoltak (lásd 5.3 pont). Állatkísérletekben a toraszemid átjutott a placentán. A Tretax nem ajánlott terhesség alatt és fogamzásgátlást nem alkalmazó, fogamzóképes nőknél.
Amíg további adatok nem állnak rendelkezésre, a toraszemid kizárólag erősen indokolt esetben adható terhesség alatt. Kizárólag a legkisebb hatásos dózist szabad alkalmazni.

A vizelethajtók nem alkalmasak a terhesség alatti magas vérnyomás és oedemák rutinszerű kezelésére, mivel ronthatják a placenta perfúzióját és ezáltal károsíthatják a méhen belüli növekedést. Ha a toraszemidet terhes nők szív- vagy veseelégtelensége esetén kell adni, az elektrolitszinteket és a hematokritértéket, valamint a magzat növekedését gondosan monitorozni kell.

Szoptatás
Nem ismert, hogy a toraszemid, illetve metabolitjai kiválasztódnak-e az emberi anyatejbe vagy az állati tejbe. Az újszülött/csecsemő vonatkozásában a kockázatot nem lehet kizárni. A toraszemid alkalmazása ezért szoptatás alatt ellenjavallt (lásd 4.3 pont). A Tretax alkalmazása előtt el kell dönteni, hogy a szoptatást függesztik fel, vagy a kezelést szakítják meg/halasztják el – figyelembe véve a szoptatás előnyét a gyermek, illetve a kezelés előnyét az anya szempontjából.

Termékenység
A toraszemid emberi termékenységre gyakorolt hatásával kapcsolatban nem végeztek vizsgálatokat.
Állatkísérletekben a toraszemidnek a termékenységre gyakorolt hatását nem figyelték meg.

4.7	A készítmény hatásai a gépjárművezetéshez és a gépek kezeléséhez szükséges képességekre

A toraszemid még helyes alkalmazás esetén is olyan mértékben változtathatja meg a reakcióidőt, hogy romlik a közúti közlekedésben való aktív részvételhez, a gépek kezeléséhez vagy a biztos alátámasztás nélküli munkavégzéshez szükséges képesség. Ez fokozott mértékben érvényes a kezelés kezdetén, a dózis emelése vagy készítményváltás esetén, további gyógyszerekkel végzett kezelés megkezdésekor, valamint egyidejű alkoholfogyasztáskor.

4.8	Nemkívánatos hatások, mellékhatások

Az alábbiakban felsorolt nemkívánatos hatások jelentkezhetnek a Tretax-szal végzett kezelés alatt.

A nemkívánatos hatások csoportosítására az alábbi gyakorisági kategóriákat alkalmazták:
Nagyon gyakori:	≥ 1/10
Gyakori: 	≥ 1/100 – < 1/10
Nem gyakori:	≥ 1/1000 – < 1/100
Ritka:	≥ 1/10 000 – < 1/1000
Nagyon ritka:	< 1/10 000
Nem ismert:	a rendelkezésre álló adatokból a gyakoriság nem állapítható meg

Vérképzőszervi és nyirokrendszeri betegségek és tünetek
Nagyon ritka: haemokoncentráció, thrombocytopenia, erytropenia és/vagy leukopenia (lásd 4.4 pont).

Immunrendszeri betegségek és tünetek
Nagyon ritka: allergiás reakciók.

Anyagcsere- és táplálkozási betegségek és tünetek
Gyakori: a metabolikus alkalózis súlyosbodása, hyperglykaemia, hypokalaemia (egyidejű káliumszegény diéta, hányás, hasmenés, hashajtók túlzott mértékű alkalmazása után, valamint krónikus májműködési zavarban szenvedő betegeknél).

A dózistól és a kezelés időtartamától függően víz- és elektrolitegyensúly-zavarok léphetnek fel, különösen például hypovolaemia, hypokalaemia és/vagy hyponatraemia (lásd 4.4 pont).

Idegrendszeri betegségek és tünetek
Gyakori: fejfájás, szédülés (különösen a kezelés kezdetén).
Nem gyakori: paraesthesia.
Nagyon ritka: ájulás, agyi ischaemia, zavartság.

Szembetegségek és szemészeti tünetek
Nagyon ritka: látászavar.

A fül és az egyensúly-érzékelő szerv betegségei és tünetei
Nagyon ritka: fülcsengés, halláskárosodás.

Szívbetegségek és szívvel kapcsolatos tünetek
Nagyon ritka: myocardialis ischaemia, arrhythmia, angina pectoris, akut szívinfarktus.

Érbetegségek és tünetek
Nagyon ritka: thromboemboliás szövődmények, hypotensio, valamint szív- és központi keringési zavarok.

Emésztőrendszeri betegségek és tünetek
Gyakori: gastrointestinalis zavarok (pl. étvágytalanság, gyomorfájás, hányinger, hányás, hasmenés, székrekedés), különösen a kezelés kezdetén.
Nem gyakori: xerostomia.
Nagyon ritka: pancreatitis.

Máj- és epebetegségek, illetve tünetek
Gyakori: a gamma-glutamiltranszferáz szintjének emelkedése.

A bőr és a bőr alatti szövet betegségei és tünetei
Nagyon ritka: allergiás bőrreakció (pl. viszketés, exanthema), fényérzékenységi reakció, súlyos bőrreakciók.

A csont- és izomrendszer, valamint a kötőszövet betegségei és tünetei
Gyakori: izomgörcsök (különösen a kezelés kezdetén).

Vese- és húgyúti betegségek és tünetek
Nem gyakori: vizeletürítési zavarokban szenvedő betegeknél (pl. prosztatamegnagyobbodás miatt) a fokozott vizelettermelés vizeletretencióhoz és hólyagtáguláshoz vezethet.

Általános tünetek, az alkalmazás helyén fellépő reakciók
Gyakori: fáradtság, gyengeség (különösen a kezelés kezdetén).

Laboratóriumi és egyéb vizsgálatok eredményei
Gyakori: a húgysav vérszintje, valamint a lipid vérszintek (trigliceridszint, koleszterinszint) emelkedése (lásd 4.4 pont).
Nem gyakori: a vér karbamid- és kreatininszintjének emelkedése (lásd 4.4 pont).

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni.
Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

A mérgezés tünetei
A tipikus mérgezési tünetek nem ismertek. Túladagolás esetén súlyos diuresis léphet fel folyadék- és elektrolitvesztéssel, esetleg somnolencia, zavart állapot, tünetekkel járó hypotensio, a vérkeringés összeomlása és gastrointestinalis tünetek.

A mérgezések terápiája
Specifikus antidotum nem ismert. A mérgezés tünetei általában megszűnnek a gyógyszer dózisának csökkentésével vagy a kezelés leállításával és az ezzel egyidejű folyadék- és elektrolitpótlással (ellenőrzés mellett adva).

A toraszemid nem dializálható, ezért a hemodialízis nem gyorsítja a kiürülését.

Terápia hypovolaemia esetén: térfogatpótlás.

Terápia hypokalaemia esetén: káliumpótlás.

Terápia a keringés összeomlása esetén: sokk-fektetés, a sokk gyógyszeres kezelése, ha szükséges.

Azonnali intézkedések anaphylaxiás sokk esetén:
Az első jeleknél (pl. bőrreakciók, mint csalánkiütés vagy bőrpír, nyugtalanság, fejfájás, hirtelen fellépő verejtékezés, hányinger, cyanosis):
1. vénás hozzáférés kialakítása;
1. az egyéb hagyományos sürgősségi intézkedések mellett a beteg lefektetése felemelt lábakkal, a légutak szabadon tartása, oxigén alkalmazása;
1. szükség esetén további, adott esetben intenzív ellátást igénylő intézkedéseket (beleértve az adrenalin, térfogatpótlók, glükokortikoidok adását) kell megtenni.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: diuretikumok; csúcshatású diuretikumok
ATC kód: C03CA04

Hatásmechanizmus
A toraszemid a Henle-kacs felszálló ágában a vese nátrium- és klorid-reabszorpciójának gátlása miatt szaluretikus hatású.

Farmakodinámiás hatások
Embereknél az intravénás és per os adagolást követően a diuretikus hatás gyorsan, intravénás beadás esetén az első órán belül, per os bevétel esetén pedig 2-3 óra elteltével éri el a maximumát, és akár 12 órán keresztül is fennáll. Egészséges egyéneknél a diurézisnek a dózis logaritmusával arányos növekedését figyelték meg az 5–100 mg-os dózistartományban (csúcshatású diuretikus aktivitás). A diurézis fokozódása akkor is bekövetkezhet, amikor más vizeletürítést fokozó gyógyszerek (pl. a disztálisan ható tiazidok) már nem fejtik ki megfelelő módon a hatásukat, például vesekárosodás esetén.

Ezen tulajdonságainak köszönhetően a toraszemid mobilizálja az oedemákat. Szívelégtelenségben a toraszemid a tünetek javulását, valamint az elő- és utóterhelés csökkentésével a szívizom működésének javulását idézi elő.

Per os alkalmazást követően a toraszemid vérnyomáscsökkentő hatása a kezelés első hetében lassan alakul ki; a maximális vérnyomáscsökkentő hatás legkésőbb körülbelül 12 hét elteltével érhető el. A toraszemid a perifériás rezisztencia csökkentése révén csökkenti a vérnyomást.
Ez a hatás a felborult elektrolit-egyensúly normalizálásának tulajdonítható, főként a hypertoniában szenvedő betegek arterialis érizomzatának sejtjeiben található szabad Ca2+-ionok fokozott aktivitásának csökkentése révén. Feltételezhetően ez a folyamat mérsékli az erek fokozott kontraktilitását és/vagy az endogén presszor anyagokkal – például katekolaminokkal – szembeni válaszkészségét.

5.2	Farmakokinetikai tulajdonságok

Felszívódás és eloszlás
A toraszemid gyorsan és csaknem teljes mértékben felszívódik a szájon át történő alkalmazás után; a szérum csúcskoncentrációja 1‑2 órával a bevétel után alakul ki.

A biohasznosulás körülbelül 80-90%-os; teljes felszívódást feltételezve a first-pass metabolizmus mértéke maximum 10-20%.

Két vizsgálat adataiból egybehangzóan megállapítható, hogy bár a táplálékfelvétel csökkenti a toraszemid (időfüggő) felszívódási sebességét (alacsonyabb Cmax és emelkedett tmax értékek), összességében azonban nem befolyásolja a toraszemid felszívódását.

A toraszemid több mint 99%-ban, az M1 metabolit 86%-ban, az M3 metabolit 95%-ban és az M5 metabolit 97%-ban kötődik a plazmafehérjékhez. A látszólagos eloszlási térfogat (Vz) 16 l.

Biotranszformáció
A toraszemid embernél az M1, M3 és M5 jelzésű három metabolittá alakul át. Nincs bizonyíték arra, hogy más metabolitok is képződnének. Az M1 és az M5 metabolit a fenilgyűrű metilcsoportjának többlépcsős oxidációjával, azaz karbonsavvá alakulásával keletkezik; az M3 metabolit a gyűrű hidroxilációjával keletkezik.

Embernél nem lehetett kimutatni az állatkísérletekben talált M2 és M4 metabolitokat.

Elimináció
A toraszemid és metabolitjainak terminális felezési ideje (t½) egészséges egyéneknél 3‑4 óra. A toraszemid teljes clearance-e 40 ml/perc, a veseclearance pedig kb. 10 ml/perc.

Egészséges egyéneknél az alkalmazott dózis kb. 80%-a toraszemid és metabolitok formájában nyerhető vissza a vizeletből a következő átlagos százalékos megoszlással: toraszemid kb. 24%; M1 metabolit kb. 12%; M3 metabolit kb. 3%; M5 metabolit kb. 41%. Az M5 fő metabolitnak nincs vizelethajtó hatása; a farmakokinetikai hatás kb. 10%-a együttesen tulajdonítható az M1 és az M3 aktív metabolitoknak.

A toraszemid teljes clearance-e és eliminációs felezési ideje vesekárosodásban nem változik, az M3 és az M5 felezési ideje meghosszabbodik. A farmakodinámiás profil azonban változatlan marad; a hatás időtartamát nem befolyásolja a vesekárosodás súlyossága. A toraszemid és metabolitjai nem eliminálódnak észrevehetően hemodialízis vagy hemofiltráció során.

Májműködési zavarban vagy szívelégtelenségben szenvedő betegeknél a toraszemid és az M5 metabolit eliminációs felezési ideje kissé meghosszabbodik; a vizelettel ürülő mennyiségek nagyrészt megfelelnek az egészséges egyéneknél mért értékeknek.

A toraszemid és a toraszemid metabolitok felhalmozódása ezért nem várható.

Linearitás
A toraszemidre és metabolitjaira dózissal arányos kinetika jellemző, azaz a maximális szérumkoncentrációk és a szérumszint-idő görbe alatti területek a dózissal arányosan nőnek.

5.3	A preklinikai biztonságossági vizsgálatok eredményei

A hagyományos – farmakológiai biztonságossági, ismételt adagolású dózistoxicitási, genotoxicitási és karcinogenitási – vizsgálatokból származó nem klinikai jellegű adatok azt igazolták, hogy a készítmény alkalmazásakor humán vonatkozásban különleges kockázat nem várható.

Reproduktív toxikológiai vizsgálatokban patkányoknál nem mutattak ki teratogén hatást; azonban vemhes nyulaknál és patkányoknál nagy dózisban alkalmazva magzati és anyai toxicitást figyeltek meg. Ki lehetett mutatni, hogy a toraszemid patkányoknál átjut a placentán. Termékenységre gyakorolt hatást nem figyeltek meg.


6.	GYÓGYSZERÉSZETI JELLEMZŐK

6.1	Segédanyagok felsorolása

laktóz-monohidrát
kukoricakeményítő
vízmentes kolloid szilícium-dioxid
magnézium-sztearát

6.2	Inkompatibilitások

Nem értelmezhető.

6.3	Felhasználhatósági időtartam

3 év.

6.4	Különleges tárolási előírások

Ez a gyógyszer nem igényel különleges tárolást.

6.5	Csomagolás típusa és kiszerelése

A Tretax tabletták PVC//Al buborékcsomagolásban és dobozban kerülnek forgalomba.

30 db tabletta dobozonként.

6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés  (egy keresztes)
Osztályozás: II. csoport
Kizárólag orvosi rendelvényhez kötött gyógyszer (V).


7.	A FORGALOMBA HOZATALI ENGEDÉLY JOGOSULTJA

Menarini International Operations Luxembourg S.A.
1, Avenue de la Gare
L-1611 Luxembourg
Luxemburg


8.	A FORGALOMBA HOZATALI ENGEDÉLY SZÁMA(I)

Tretax 5 mg tabletta:
OGYI-T-24616/02	30×	PVC//Al buborékcsomagolásban

Tretax 10 mg tabletta:
OGYI-T-24616/03	30×	PVC//Al buborékcsomagolásban


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. június 23.


10.	A SZÖVEG ELLENŐRZÉSÉNEK DÁTUMA

